《将离京师别李朝端陈伯奎二同年》
元代·陈泰

陈生射策未三十，笔箭如锋不破的。自古英雄感慨多，直比枭卢悬一掷。

文章有命不论巧，得丧穷通两何惜。吾州二妙真豪放，白璧明珠炯相望。

飞英已迈时辈先，通籍还兼伯兄行。霜蹄历块千里空，风采承恩九天上。

我辞君归春正晚，天风吹帆落花满。青冥浩荡南极深，白日波涛洞庭远。

感君惜别重徘徊，令我长歌激肝胆。云山之东佳气浓，磔裂华盖晶荧通。

纷纷鸾鹄好羽翼，莫笑垂翅南飞鸿。

作者简介：元长沙茶陵人，字志同，号所安。仁宗延祐初举于乡，以《天马赋》得荐，官龙泉主簿。生平以吟咏自怡，出语清婉有致。有《所安遗集》。